               ЕВРОПЕЙСКА КОМИСИЯ
            Брюксел, 25.1.2016
            COM(2016) 28 final
            2016/0012(NLE)
            Предложение за
            РЕШЕНИЕ НА СЪВЕТА
            относно позицията, която Европейският съюз трябва да заеме в рамките на Комитета на посланиците АКТБ—ЕС по отношение на преразглеждането на приложение IІІ към Споразумението за партньорство АКТБ—ЕС

               ОБЯСНИТЕЛЕН МЕМОРАНДУМ

               На своята 39-ата сесия, състояла се в Найроби на 19 и 20 юни 2014 г., Съветът на министрите АКТБ
                  1
               —ЕС постигна съгласие в съвместна декларация да се пристъпи към закриване по установения ред на Центъра за развитие на предприятията (наричан по нататък „ЦРП“), който е съвместен технически орган по Споразумението за партньорство АКТБ—ЕС, създаден с приложение III към него
                  2
               . В своята съвместна декларация Съветът на министрите делегира правомощия на Комитета на посланиците АКТБ—ЕС да вземе необходимите решения, „включително съответното изменение на приложение III към Споразумението от Котону“.

               От юни 2014 г. насам бяха предприети последователни стъпки с цел ликвидация на ЦРП, като последното важно условие за ликвидация на ЦРП по установения ред е изменението на приложение III към Споразумението за партньорство АКТБ—ЕС.

               Целта на настоящото предложение на Комисията е да се направят необходимите изменения в приложение III към Споразумението за партньорство АКТБ—ЕС, както и да се създаде правна рамка за съществуването на ЦРП единствено за нуждите на неговата ликвидация и да се предвидят правни разпоредби по отношение на:

               i) юридическата правосубектност на ЦРП;

               ii) определянето на период за постепенно преустановяване на дейността на центъра;

               iii) финансовите договорености;

               iv) преразглеждането на структурата на управление на ЦРП единствено за нуждите на неговата ликвидация.

               Същевременно Комисията реши да оттегли предложението на Комисията за решение на Съвета относно „позицията, която Европейският съюз трябва да заеме в рамките на Съвета на министрите АКТБ—ЕС, по отношение на ревизирането на приложение IІІ към Споразумението за партньорство АКТБ—ЕС“ (COM (2014) 364 final
                  3
               ), което послужи за основа на преговорите с цел подготовка на 39-ата сесия на Съвета на министрите АКТБ—ЕС. Към тогавашния момент Комисията препоръча всички позовавания на ЦРП в приложение III просто да бъдат заличени. Това предложение на Комисията, прието на 10 юни 2014 г., стана неактуално и трябва да бъде преразгледано, за да се предвиди новата правна рамка за съществуване на ЦРП единствено за нуждите на неговата ликвидация. Успоредно с това ще бъде оттеглено предложение на Комисията COM (2014) 364, като се следва необходимата процедура.

               Комисията предлага Съветът на Европейския съюз да приеме приложеното решение.

               2016/0012 (NLE)

               Предложение за

               РЕШЕНИЕ НА СЪВЕТА

               относно позицията, която Европейският съюз трябва да заеме в рамките на Комитета на посланиците АКТБ—ЕС по отношение на преразглеждането на приложение IІІ към Споразумението за партньорство АКТБ—ЕС

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 209, параграф 2 от него във връзка с член 218, параграф 9 от него,

               като взе предвид Споразумението за партньорство между членовете на Групата страни от Африка, Карибите и Тихоокеанския басейн, от една страна, и Европейската общност и нейните държави членки, от друга страна, (наричано по-нататък „Споразумението за партньорство АКТБ—ЕС“)
                  4
               ,

               като взе предвид предложението на Европейската комисия,

               като има предвид, че:

               (1)В член 100 от Споразумението за партньорство АКТБ—ЕС се посочва, че приложения Iа, Iб, II, III, IV и VI към него могат да бъдат преразглеждани, адаптирани и/или изменяни от Съвета на министрите АКТБ—ЕС въз основа на препоръка от Комитета АКТБ—ЕС за сътрудничество при финансиране на развитието.

               (2)В член 15, параграф 4 от Споразумението за партньорство АКТБ—ЕС се посочва, че Съветът на министрите АКТБ—ЕС може да делегира правомощия на Комитета на посланиците АКТБ—ЕС.

               (3)На своята 39-ата сесия, състояла се в Найроби на 19 и 20 юни 2014 г., Съветът на министрите АКТБ—ЕС постигна съгласие в съвместна декларация да се пристъпи към закриване по установения ред на Центъра за развитие на предприятията (наричан по-нататък „ЦРП“) „и към изменение на приложение III към Споразумението от Котону“. За тази цел Съветът на министрите АКТБ—ЕС взе решение да делегира на Комитета на посланиците АКТБ—ЕС правомощия да придвижи въпроса с цел приемане на необходимите решения, „включително съответното изменение на приложение III към Споразумението от Котону“.

               (4)Изменението на приложение III засяга определянето на нова правна рамка за съществуването на ЦРП единствено за нуждите на неговата ликвидация.

               ПРИЕ НАСТОЯЩОТО РЕШЕНИЕ:

               Член 1

               1.Позицията, която Европейският съюз трябва да заеме в рамките на Комитета на посланиците АКТБ—ЕС по отношение на преразглеждането на приложение III към Споразумението за партньорство АКТБ—ЕС се основава на проекта на решение на Комитета на посланиците АКТБ—ЕС, приложен към настоящото решение.

               2. Незначителни изменения на проекта на решението могат да бъдат договаряни от представителите на Съюза в Комитета на посланиците АКТБ—ЕС, без да е необходимо допълнително решение на Комитета.

               Член 2

               След приемането му решението на Комитета на посланиците АКТБ—ЕС се публикува в Официален вестник на Европейския съюз.

               Съставено в Брюксел на  година.

                     За Съвета

                     Председател

                     (1)

                        Африка, Карибите и Тихоокеанския басейн („АКТБ“).

                     (2)
                  ОВ L 317, 15.12.2000 г. стр.3 Споразумение, подписано в Котону на 23 юни 2000 г., изменено със споразумението, подписано в Люксембург на 25 юни 2005 г. (OВ L 209, 11.8.2005 г., стp. 27), и със споразумението, подписано в Уагадугу на 22 юни 2010 г. (OВ L 287, 4.11.2010 г., стp. 3).

                     (3)

                        Предложение за решение на Съвета относно позицията, която Европейският съюз трябва да заеме в рамките на Съвета на министрите АКТБ—ЕС, по отношение на ревизирането на приложение ІІІ към Споразумението за партньорство АКТБ—ЕС (COM(2014) 364 final).

                        http://eur-lex.europa.eu/legal-content/BG/TXT/HTML/?uri=CELEX:52014PC0364&from=EN

                     (4)
                  OВ L 287, 4.11.2010 г., стр. 3. Споразумение, изменено със споразумението, подписано в Люксембург на 25 юни 2005 г. (OВ L 209, 11.8.2005 г., стp. 27), и със споразумението, подписано в Уагадугу на 22 юни 2010 г. (OВ L 287, 4.11.2010 г., стp. 3).

    ---documentbreak---

               ЕВРОПЕЙСКА КОМИСИЯ
            Брюксел, 25.1.2016
            COM(2016) 28 final
            ПРИЛОЖЕНИЕ
            към
            Предложение заРЕШЕНИЕ НА СЪВЕТА
            относно позицията, която Европейският съюз трябва да заеме в рамките на Комитета на посланиците АКТБ—ЕС по отношение на преразглеждането на приложение IІІ към Споразумението за партньорство АКТБ—ЕС

               ПРИЛОЖЕНИЕ

               към

               Предложение за

                  РЕШЕНИЕ НА СЪВЕТА

               относно позицията, която Европейският съюз трябва да заеме в рамките на Комитета на посланиците АКТБ—ЕС по отношение на преразглеждането на приложение IІІ към Споразумението за партньорство АКТБ—ЕС

               РЕШЕНИЕ № …/2015

               НА КОМИТЕТА НА ПОСЛАНИЦИТЕ АКТБ—ЕС

               от .../.../2015 година

               по отношение на преразглеждането на приложение ІІІ към Споразумението за партньорство АКТБ—ЕС

               КОМИТЕТЪТ НА ПОСЛАНИЦИТЕ АКТБ—ЕС,

               като взе предвид Споразумението за партньорство между членовете на Групата страни от Африка, Карибите и Тихоокеанския басейн (АКТБ), от една страна, и Европейската общност и нейните държави членки, от друга страна (наричано по-нататък „Споразумението за партньорство АКТБ—ЕС“)
                  1
               , и по-специално член 100 от него,

               като има предвид, че:

               (1)В член 100 от Споразумението за партньорство АКТБ—ЕС се посочва, че приложения Iа, Iб, II, III, IV и VI към него могат да бъдат преразглеждани, адаптирани и/или изменяни от Съвета на министрите АКТБ—ЕС въз основа на препоръка от Комитета АКТБ—ЕС за сътрудничество при финансиране на развитието.

               (2)В член 15, параграф 4 от Споразумението за партньорство АКТБ—ЕС се посочва, че Съветът на министрите АКТБ—ЕС може да делегира правомощия на Комитета на посланиците АКТБ—ЕС.

               (3)Член 2 от приложение ІІІ към Споразумението за партньорство АКТБ—ЕС се отнася до Центъра за развитие на предприятията (наричан по-нататък „ЦРП“). С член 2, параграф 6, буква а) от него за надзорен орган на ЦРП се определя Комитетът на посланиците АКТБ—ЕС, който, наред с другото, отговаря за установяването на устава и на процедурния правилник на Центъра за развитие на предприятията, приет с Решение № 8/2005 на Комитета на посланиците АКТБ—ЕС (наричан по-нататък „Устава на ЦРП“)
                  2
               . С член 2, параграф 7, буква а) от него на Изпълнителния съвет на ЦРП се предоставя, наред с другото, отговорността за установяване на финансовия правилник на Центъра за развитие на предприятията, приет с Решение № 5/2004 на Комитета на посланиците АКТБ—ЕС (наричан по-нататък „Финансовия правилник на ЦРП“)
                  3
               , и правилника за персонала на Центъра за развитие на предприятията, приет с Решение № 9/2005 на Комитета на посланиците АКТБ—ЕС (наричан по-нататък „Правилника за персонала на ЦРП“)
                  4
               .

               (4)В член 1 от Устава на ЦРП се определя принципът на юридическа правосубектност на ЦРП.

               (5)В членове 9 и 10 от Устава на ЦРП се определят мандатът и съставът на Изпълнителния съвет на ЦРП.

               (6)На своята 39-ата сесия, състояла се в Найроби на 19 и 20 юни 2014 г., Съветът на министрите АКТБ—ЕС постигна съгласие в съвместна декларация да се пристъпи към „закриване по установения ред на Центъра за развитие на предприятията и към изменение на приложение III“ към Споразумението за партньорство АКТБ—ЕС. За тази цел Съветът на министрите АКТБ—ЕС взе решение да делегира на Комитета на посланиците АКТБ—ЕС правомощия да придвижи въпроса с цел приемане на необходимите решения.

               (7)С горепосочената съвместна декларация на Съвета на министрите АКТБ—ЕС се създава съвместна работна група АКТБ—ЕС (наричана по-нататък „СРГ“), която да следи закриването на ЦРП да се осъществи при възможно най-добрите условия.

               (8)В своето Решение № 4/2014 от 23 октомври 2014 г.
                  5
                Комитетът на посланиците АКТБ—ЕС възложи на Изпълнителния съвет на ЦРП да предприеме всички подходящи мерки за закриване на ЦРП. След това Изпълнителният съвет на ЦРП подписа договор с попечител със срок до 31 декември 2016 г.

               (9)В съответствие с член 2, параграф 3 от горепосоченото Решение № 4/2014 в плана за закриване се предвижда фазата на закриване да приключи до 31 декември 2016 г. На 29—30 юни 2015 г. Изпълнителният съвет одобри окончателния план за закриване, с което ЦРП влезе във фазата си на закриване.

               (10)Фазата на закриване ще бъде последвана от „пасивна фаза“, през която ЦРП ще съществува единствено за нуждите на неговата ликвидация.
                     Тази фаза, която ще бъде ръководена от попечител, може да включва административни задачи, наред с другото, съхраняване на архивите на ЦРП, изпълнение на всички административни формалности или следене на висящите съдебни спорове, които не са могли да бъдат уредени по време на фазата на закриване. Пасивната фаза започва в деня след приключване на фазата на закриване, т.е. на 1-ви януари 2017 г.

               Пасивната фаза ще приключи след изтичането на период от пет години или след като ЦРП уреди всички свои задължения и реализира всички свои активи.

               (11)Съгласно член 26, параграф 1 от Финансовия правилник на ЦРП счетоводството се приключва в края на финансовата година с цел изготвяне на финансовите отчети на Центъра. Ето защо задължителният одит на 2016 година във връзка с фазата на закриване трябва да приключи най-късно до 30 юни 2017 г.

               (12)Изменението на приложение III към Споразумението за партньорство АКТБ—ЕС засяга заличаването на позоваванията на ЦРП. Настоящото решение представлява новата правна рамка на ЦРП, считано от началото на пасивната фаза, т.е. от 1-ви януари 2017 г.

               (13)В съответствие с член 95, параграф 1 от Споразумението за партньорство АКТБ—ЕС срокът на действие на Споразумението ще изтече през 2020 г. Структурите за управление, които имат отношение към функционирането на ЦРП по време на пасивната фаза, следва да бъдат определени и за периода след 28 февруари 2020 г.

               ПРИЕ НАСТОЯЩОТО РЕШЕНИЕ:

               Член 1

               Приложение IІІ към Споразумението за партньорство АКТБ—ЕС се изменя, както следва:

               1.Заглавието на приложение III се заменя със следното:

               „Институционално подпомагане“

               2.Член 1 се заменя със следното:

               „Сътрудничеството подпомага институционалния механизъм за насърчаване на селското стопанство и развитието на селските райони. В този контекст сътрудничеството подпомага засилването и укрепването на ролята на Техническия център за сътрудничество в областта на селското стопанство и развитието на селските райони (СТА) при развиването на институционалния капацитет на АКТБ, особено по отношение на управлението на информацията, за да се подобри достъпът до технологии за увеличаване на селскостопанската производителност, комерсиализацията, продоволствената сигурност и засилване на развитието на селските райони.“

               3.Член 3 става член 2 и го заменя.

               Член 2

               1.Преди края на фазата на закриване на ЦРП Изпълнителният съвет определя попечител, който да следи за изпълнението на пасивната фаза, считано от 1-ви януари 2017 г. и за срок от 5 години или докато ЦРП не уреди всички свои задължения и не реализира всичките свои активи.

               2.Попечителят ще отговаря за изпълнението на пасивната фаза. Попечителят предоставя годишни доклади на Комитета на посланиците АКТБ—ЕС относно напредъка, постигнат при изпълнението на пасивната фаза.

               Член 3

               1.Уставът, Финансовият правилник и Правилникът за персонала на ЦРП остават в сила до края на фазата на закриване, т.е. 31 декември 2016 г.

               Настоящото решение представлява новата правна рамка на ЦРП, считано от 1 януари 2017 г.

               2.Считано от 1 януари 2017 г. юридическата правосубектност на ЦРП, както е определена в член 1 от Устава, се запазва единствено за нуждите на неговата ликвидация.

               3.По време на пасивната фаза Изпълнителният съвет на ЦРП, с правомощията по членове 9 и 10 от Устава, ще продължи да съществува до датата на решението на Комитета на посланиците АКТБ—ЕС относно предложението за освобождаване от отговорност съгласно член 4 от Решение № 4/2014.

               От началото на пасивната фаза нататък задачите на Изпълнителния съвет на ЦРП се ограничават до одобряването на доклада за закриване, приемането на отчетите, свързани с фазата на закриване, и предаването на предложението за освобождаване от отговорност на Комитета на посланиците на АКТБ—ЕС с цел той да вземе решение. От януари 2017 г. нататък той провежда само едно заседание годишно.

               Освен ако не е решено друго от Комитета на посланиците АКТБ—ЕС, три месеца след датата на изпращането на предложението, освобождаването от отговорност се счита за одобрено.

               4.Разходите, свързани с пасивната фаза, се финансират по линия на 11-ия Европейски фонд за развитие.

               5.Правата на ЦРП по отношение на трети страни и правото на трети страни по отношение на ЦРП се покриват от давностен срок от 5 години, считано от 1-ви януари 2017 г.

               Член 4

               Мандатът на съвместната работна група за закриване на ЦРП, определен в съвместната декларация на Съвета на министрите АКТБ—ЕС от 19—20 юни 2014 г., се прекратява с решение на Комитета на посланиците АКТБ—ЕС относно предложението за освобождаване от отговорност в съответствие с член 4 от Решение № 4/2014.

               Член 5

               Настоящото решение влиза в сила с приемането му, с изключение на член 1, който влиза в сила на 1 януари 2017 г.

               Съставено в […] на […] година.

                     За Комитета на посланиците АКТБ—ЕС

                     Председател

                     (1)
                  ОВ L 317, 15.12.2000 г. стр.3 Споразумение, подписано в Котону на 23 юни 2000 г., изменено със споразумението, подписано в Люксембург на 25 юни 2005 г. (OВ L 209, 11.8.2005 г., стp. 27), и със споразумението, подписано в Уагадугу на 22 юни 2010 г. (OВ L 287, 4.11.2010 г., стp. 3).

                     (2)

                        ОВ L 66, 8.3.2006 г., стр. 16.

                     (3)
                  ОВ L 70, 9.3.2006 г., стр. 52.

                     (4)

                        ОВ L 348, 30.12.2005 г., стр. 54.

                     (5)
                  ОВ L 330, 15.11.2014 г., стр. 61.


               ЕВРОПЕЙСКА КОМИСИЯ
            Брюксел, 23.5.2017
            COM(2017) 273 final
            2017/0110(NLE)
            Предложение за
            РЕШЕНИЕ НА СЪВЕТА
            относно позицията, която да се заеме от името на Европейския съюз в рамките на Европейския комитет за изготвяне на стандарти за корабоплаване по вътрешните водни пътища (CESNI) и на пленарното заседание на Централната комисия за корабоплаване по Рейн (ЦККР) относно приемането на стандарти за техническите изисквания за плавателните съдове по вътрешните водни пътища и относно изменението на преходните разпоредби, свързани с тези плавателни съдове

               ОБЯСНИТЕЛЕН МЕМОРАНДУМ

               1.КОНТЕКСТ НА ПРЕДЛОЖЕНИЕТО

               Настоящото предложение се отнася до приемането на решение на Съвета в съответствие с член 218, параграф 9 от ДФЕС за определяне на позицията на Съюза на заседанието на Европейския комитет за изготвяне на стандарти за корабоплаване по вътрешните водни пътища (CESNI) на 6 юли 2017 г. относно Европейски стандарт за определяне на технически изисквания за плавателните съдове по вътрешните водни пътища, както и на пленарното заседание на Централната комисия за корабоплаване по Рейн (ЦККР) на 31 май 2017 г. относно приемането на изменения на преходните разпоредби, свързани с тези плавателни съдове.

               Решението — определяне на позицията на Съюза — е необходимо, за да се осигури, че интересите на ЕС са взети под внимание по подходящ начин в международните инстанции, когато се приемат правила, свързани със създаването на технически стандарти за плавателни съдове по вътрешните водни пътища. Тези стандарти са въведени в правото на ЕС, по-специално с Директива (EС) 2016/1629 на Европейския парламент и на Съвета от 14 септември 2016 г. за установяване на техническите изисквания за плавателните съдове по вътрешните водни пътища, за изменение на Директива 2009/100/EО и за отмяна на Директива 2006/87/EО, в която се съдържа пряко позоваване на тези стандарти.

               1.1.ЦККР и CESNI

               ЦККР е международна организация с регулаторни функции по въпросите на водния транспорт по р. Рейн. Договарящи страни в ЦККР са 4 държави членки (Белгия, Франция, Германия и Нидерландия) и Швейцария.

               През 2015 г. ЦККР одобри създаването и функционирането на CESNI. Мисията на CESNI включва приемането на технически стандарти в различни области, по-специално по отношение на плавателните съдове, информационните технологии и екипажа, еднаквото тълкуване на тези стандарти и на съответните процедури, както и разискванията относно безопасността на корабоплаването, опазването на околната среда или други области на корабоплаването.

               CESNI се състои от експерти, представляващи държавите — членки на ЦККР и на ЕС, които имат право на глас на база един глас от държава.

               ЕС не е страна по ЦККР или по CESNI. Въпреки това ЕС може да участва в работата на CESNI наред с международни организации, чиято мисия обхваща области от дейността на CESNI, но без право на глас.

               CESNI приема стандарти с единодушие на гласовете на ЦККР и на присъстващите държави — членки на ЕС. При липса на консенсус относно решението за включване на приемането на стандарти в дневния ред CESNI решава с мнозинство от две трети от гласовете на членовете, присъстващи на заседанието. На следващия етап CESNI приема стандартите с единодушие на гласовете на ЦККР и на присъстващите държави — членки на ЕС. След като бъдат приети, стандартите получават уникален референтен номер и се публикуват.

               ЦККР натрупа значителен опит в създаването на технически изисквания за плавателните съдове по вътрешните водни пътища. Поради това, че е създаден в рамката на ЦККР и с участието на всички държави — членки на ЕС, CESNI притежава необходимите експертни знания и географска представителност, за да изготвя общи стандарти за цялата мрежа на вътрешните водни пътища в Европейския съюз.

               1.2.Европейски стандарт за определяне на технически изисквания за плавателните съдове по вътрешните водни пътища

               С цел да се осигури съгласуваност на двата съществуващи правни режима по отношение на техническите изисквания за плавателните съдове по вътрешните водни пътища (Рейн и ЕС) е необходимо да се осигурят едни и същи стандарти. Както правото на ЕС, така и регулаторният режим на ЦККР, ще се позовават на стандарти, изготвени от CESNI — ES-TRIN 2017/01 — от 7 октомври 2018 г. (крайният срок за транспониране на Директива (ЕС) 2016/1629 и началната дата на прилагане на ES-TRIN 2017/01) нататък.

               Правото на ЕС и регулаторният режим на Централната комисия за корабоплаване по Рейн (ЦККР) за плавателните съдове по вътрешните водни пътища ще бъдат изцяло уеднаквени от 8 октомври 2018 г. нататък.

               ПРЕХОДНИ РАЗПОРЕДБИ

               За да се осигури постепенното адаптиране на съществуващия флот към новите технически изисквания, регламентите за инспекции на плавателни съдове по р. Рейн (RVIR) включват преходни разпоредби. Преходният период може много да варира (от няколко години до много десетилетия).

               Съгласно т.нар. мораториум от 12 юни 2014 г. ЦККР удължи периода с три години до 30 ноември 2017 г. за следните осем преходни разпоредби:

               ·Монтаж и измерване на вентилационната тръба и връзки на горивните цистерни

               ·Максимално ниво на шума при неподвижни плавателни съдове, максимално допустимо звуково налягане в машинното отделение, звуково налягане, създавано от плавателния съд в рулевата рубка, шум и вибрации в обитаваните помещения

               ·Прилагане на европейския стандарт за лодките

               ·Табелка на производителя, устройства за безопасност, документация на борда за крановете

               ·Аварийни маршрути на пътническите плавателни съдове, които не преминават през камбуза

               ·Изисквания към задвижващата система на пътническите плавателни съдове

               ·Изисквания към алармената система за оповестяване на командването и екипажа на пътническите кораби

               ·Изисквания към електрическите уредби.

               Намерението на ЦККР беше да използва този период от три години за намирането на постоянни решения, които да дадат достатъчно време на операторите да ги приемат.

               Следва да се отбележи, че сегашните преходни разпоредби по RVIR изтичат на 30 ноември 2017 г., т. е. единадесет месеца преди 7 октомври 2018 г. (датата на прилагане на ES-TRIN съгласно Директива 2016/1629 и нормативната уредба на ЦККР).

               Тези преходни разпоредби са включени и в стандарт ES-TRIN 2015/1 (на който се позовава Директива (ЕС) 2016/1629). Новият стандарт ES-TRIN (2017/1) предвижда да включи разпоредби, които обхващат, когато е необходимо, всички преходни разпоредби, които са обект на мораториума. За 2 от тези преходни разпоредби в ES-TRIN 2017/1 са включени постоянни решения (монтаж и измерване на вентилационната тръба и връзки на горивните цистерни и табелка на производителя, устройства за безопасност, документация на борда за крановете), а за останалите 6 в ES-TRIN 2017/1 е предвидено ново удължаване на действието на преходните разпоредби (до ES-TRIN 2019).

               С цел запълване на празнината между края на срока на мораториума и датата на прилагане на стандарта ES-TRIN 2017/1, е необходимо в RVIR частично да се удължи мораториумът най-малко до 6 октомври 2017 г. (датата, от която ще започне да се прилага стандартът ES-TRIN 2017/1).

               Намерението на ЦККР е да предложи промяна в RVIR за тези преходни разпоредби, които изтичат на 30 ноември 2017 г.

               Държавите — членки на ЦККР, включително четирите държави — членки на ЕС, ще бъдат приканени да одобрят през май 2017 г., по време на следващото пленарно заседание на ЦККР, удължаването на срока на действие на тези преходни разпоредби.

               ES-TRIN

               Първата версия на стандарта ES-TRIN (ES-TRIN 2015) беше финализирана от CESNI на заседанието му на 28 септември 2015 г. Тя беше приета официално на пленарното заседание на CESNI на 26 ноември 2015 г.

               Решение (ЕС) 2015/2176 на Съвета
                  1
                определи позицията, която да бъде заета от името на Съюза в рамките на CESNI и на пленарното заседание на ЦККР относно приемането на ES-TRIN 2015.

               Този стандарт определя единните технически изисквания, необходими, за да се гарантира безопасността на плавателните съдове по вътрешните водни пътища. Той включва разпоредби относно корабостроенето, дооборудването и съоръжаването на плавателните съдове по вътрешните водни пътища, специални разпоредби за специфични категории плавателни съдове, като пътнически плавателни съдове, тласкани състави и контейнеровози, разпоредби относно идентификацията на плавателния съд, образци на сертификатите и регистър, преходни разпоредби, както и инструкции за прилагането на техническия стандарт.

               ES-TRIN редовно се актуализира, вземайки предвид работата на работните групи на CESNI.

               Редовното актуализиране на ES TRIN е необходимо за:

               ·поддържане на високото равнище на безопасност на вътрешното корабоплаване

               ·следване на техническото развитие (напр. рулевата рубка, навигационното оборудване).

               ·осигуряване на съвместимостта с правната рамка на ЕС (напр. регламента за извънпътна подвижна техника)

               През 2016 г. експертите на CESNI изготвиха стандарта ES-TRIN 2017/1.

               ES-TRIN 2017/1 включва различни изменения, по-специално във връзка със следните области:

               ·рулева рубка с подемен механизъм

               ·актуализиране на позоваването на различни международни стандарти

               ·емисии от газообразни и прахообразни замърсители от двигатели

               ·техническо оборудване и инсталации

               ·противопожарна система

               ·табелка на производителя за крановете

               ·актуализиране на разпоредбите за навигационното и информационното оборудване

               ·коригиране на преходните разпоредби относно типово одобрено оборудване

               На заседанието си от 23 март 2017 г. CESNI единодушно реши да насрочи приемането на актуализираната версия на ES-TRIN (ES-TRIN 2017/1) за заседанието на 6 юли 2017 г. Очаква се преди това заседание през юли в проектотекста на ES-TRIN да бъдат направени само формални и незначителни промени. Стандартите ще бъдат публикувани на специален уебсайт (cesni.eu).

               2.СЪОТВЕТНО ЗАКОНОДАТЕЛСТВО НА ЕС И КОМПЕТЕНТНОСТ НА ЕС

               С Директива 2006/87/ЕО се гарантира, че свидетелствата на Съюза за корабоплаване по вътрешните водни пътища се издават на плавателни средства, които отговарят на техническите изисквания за плавателните съдове по вътрешните водни пътища, определени в приложение II към същата директива и за които е установено съответствие с техническите изисквания, определени в Ревизираната конвенция за корабоплаването по р. Рейн.

               Сертификатите, издадени въз основа на член 22 от Ревизираната конвенция за корабоплаването по р. Рейн, и свидетелствата на Съюза за корабоплаване по вътрешните водни пътища се считат за равностойни от гледна точка на техническите изисквания за плавателните съдове, по-специално защото техническите изисквания в правната рамка на ЕС се основават предимно на техническите изисквания в регламентите за инспекции на плавателни съдове по р. Рейн.

               Освен това в член 20 от Директива 2006/87/ЕО е предвидено, че всяко изменение на приложение II въз основа на техническия напредък или развитието в тази област в резултат на работата на международни организации, по-специално на ЦККР, трябва да осигури, че сертификатите, издадени съгласно съответните нормативни уредби, продължават да бъдат равностойни, за да гарантират еквивалентно равнище на безопасност.

               Поради това всяко развитие, произтичащо от изменения на техническите изисквания в рамката на ЦККР, включително от предвидените в нея преходни разпоредби, може да засегне Директива 2006/87/ЕО.

               Освен това на 16 септември 2016 г. беше публикувана Директива (ЕС) 2016/1629.

               Държавите членки, които са адресатите на директивата, трябва да приемат всички необходими мерки, за да се съобразят с нея не по-късно от 7 октомври 2018 г.

               Приложение II към директивата съдържа технически изисквания, приложими към плавателните средства. То съдържа позоваване на стандарта ES-TRIN 2015/1. Освен това член 31, параграф 1 от директивата предвижда Комисията да приема делегирани актове (...) за адаптиране на приложение II с цел актуализиране, без излишно забавяне, на позоваването на най-новата версия на стандарта ES-TRIN, както и за определяне на датата за неговото прилагане.

               Както бе посочено по-горе, CESNI, действащ под егидата на ЦККР и открит за експерти от всички държави членки, отговаря за изготвянето на техническите стандарти в областта на корабоплаването по вътрешните водни пътища, на които Съюзът следва да се позовава.

               Съображение (21) от Директива 2016/1629 пояснява, че CESNI е създаден, за да се улесни хармонизирането на техническите стандарти, прилагани в сектора на вътрешните водни пътища в цяла Европа. По-нататък директивата припомня, че с цел гарантиране на високо равнище на безопасност и ефикасност на корабоплаването по вътрешните водни пътища, както и за поддържане на равностойността на свидетелствата за корабоплаване по вътрешните водни пътища, и за да се вземат предвид научно-техническият прогрес и други развития в сектора, позоваването на приложимия Европейски стандарт за определяне на технически изисквания за плавателните съдове по вътрешните водни пътища (стандарт ES-TRIN) трябва да бъде редовно актуализирано.

               3.РЕЗУЛТАТИ ОТ КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ

               Актуализирането на техническия стандарт ES-TRIN беше предмет на интензивна подготовка на равнище експерти на CESNI. В тази посока бяха проведени консултации с широк кръг от експерти от публичния и частния сектор. На равнището на CESNI в процеса на изготвяне на стандарта бяха проведени следните технически заседания:

               ·работни заседания (23—24.2.2016 г.; 14—15.6.2016 г.; 30—31.8.2016 г.; 29—30.11.2016 г.; 21—22.2.2017 г.) и

               ·заседание на комитета (23.3.2017 г.).

               Тези заседания дадоха възможност да се постигне споразумение на равнище експерти относно техническите изисквания за плавателните съдове по вътрешните водни пътища.

               4.НЕОБХОДИМОСТ ОТ РЕШЕНИЕ СЪГЛАСНО ЧЛЕН 218, ПАРАГРАФ 9 ОТ ДФЕС

               В член 218, параграф 9 от ДФЕС е посочено, че „Съветът, по предложение на Комисията (...), приема решение за (...) установяване на позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението.“.

               По отношение на приложимостта на член 218, параграф 9 от ДФЕС, заложената в него процедура трябва да се спазва, ако посочените в него условия са изпълнени. Условията са следните: а) съответната област е от компетентността на Съюза, б) позицията на Съюза се изразява в рамките на орган, създаден с международно споразумение, когато този орган има за задача да приема в) актове с правно действие. От съдебната практика е ясно, че членството на Съюза в съответния орган не е необходимо условие за прилагането на член 218, параграф 9 от ДФЕС.

               В този случай е очевидно, че техническите изисквания за плавателните съдове по вътрешните водни пътища не само че са от компетентността на Съюза, но че ЕС дори е упражнил своята компетентност чрез Директива 2006/87/ЕО и Директива (ЕС) 2016/1629 и че сферата на техническите изисквания за плавателните съдове за плаване по вътрешните водни пътища в по-голямата си част е регулирана от общите правила на Съюза.

               ЦККР и CESNI отговарят на втория критерий, тъй като са органи, създадени по силата на международно споразумение.

               Въпреки че приетите от CESNI правила не са обвързващи сами по себе си, е ясно, че те ще станат задължителни за членовете на ЦККР, когато ЦККР промени правната си рамка (регламентите за инспекции на плавателните съдове по р. Рейн), така че да се позовава на стандарта, приет от CESNI, и да направи този стандарт задължителен в рамките на прилагането на Ревизираната конвенция за корабоплаване по р. Рейн. Обвързващият характер на такъв регламент за членовете на ЦККР е установен с Манхаймската конвенция от 17 октомври 1868 г.
                  2

               Освен това, също така е ясно от съдебната практика на Съда на Европейския съюз, че правно необвързващ акт на международна организация може да се счита за „акт с правно действие“ за целите на прилагането на член 218, параграф 9 от ДФЕС, винаги когато този акт е способен решително да повлияе на съдържанието на правото на ЕС. Както е обяснено по-горе, рамката, приложима съгласно Ревизираната конвенция за корабоплаване по р. Рейн, трябва да се взема предвид при всички изменения на Директива (ЕС) 2006/87.

               Техническите стандарти, приети от CESNI, са включени в приложение II към Директива 2016/1629 и трябва да бъдат актуализирани посредством делегирани актове.

               Поради това Съветът трябва да приеме решение съгласно член 218, параграф 9 от ДФЕС, с което да се установи позицията, която да се заеме от името на Съюза — първо, в рамките на CESNI относно приемането на стандарт за техническите изисквания за плавателните съдове по вътрешните водни пътища и второ, в рамките на ЦККР относно изменението на RVIR по отношение на преходните разпоредби.

               2017/0110 (NLE)

               Предложение за

               РЕШЕНИЕ НА СЪВЕТА

               относно позицията, която да се заеме от името на Европейския съюз в рамките на Европейския комитет за изготвяне на стандарти за корабоплаване по вътрешните водни пътища (CESNI) и на пленарното заседание на Централната комисия за корабоплаване по Рейн (ЦККР) относно приемането на стандарти за техническите изисквания за плавателните съдове по вътрешните водни пътища и относно изменението на преходните разпоредби, свързани с тези плавателни съдове

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз и по-специално член 91, параграф 1, във връзка с член 218, параграф 9 от него,

               като взе предвид предложението на Европейската комисия,

               като има предвид, че:

               (1)Действията от страна на Съюза в сектора на корабоплаването по вътрешните водни пътища следва да имат за цел да осигуряват единство по отношение на разработването на техническите изисквания за плавателните съдове по вътрешните водни пътища, които да се прилагат в Съюза.

               (2)Очаква се,че на пленарното си заседание на 31 май 2017 г. ЦККР ще удължи действието на съответните преходни разпоредби до 6 октомври 2018 г.

               (3)Европейският комитет за изготвяне на стандарти за корабоплаване по вътрешните водни пътища (CESNI) е създаден на 3 юни 2015 г. в рамките на Централната комисия за корабоплаване по Рейн (ЦККР), за да разработва технически стандарти за вътрешните водни пътища в различни области, по-специално що се отнася до плавателните съдове, информационните технологии и екипажа.

               (4)Очаква се на заседанието си на 6 юли 2017 г. CESNI да приеме стандарт за техническите изисквания за плавателните съдове по вътрешните водни пътища.

               (5) Осем специфични технически изисквания, посочени в регламентите за инспекции на плавателни съдове по р. Рейн (RVIR) в рамките на ЦККР, понастоящем се ползват от преходни разпоредби на RVIR. Прилагането на преходните разпоредби на RVIR беше удължено с мораториум. Срокът на това удължаване изтича на 30 ноември 2017 г. С Директива 2006/87/ЕО на Европейския парламент и на Съвета се гарантира, че свидетелствата на Съюза за корабоплаване по вътрешните водни пътища се издават на плавателни средства, които отговарят на техническите изисквания за плавателните съдове по вътрешните водни пътища, определени в приложение II към посочената директива, за които е установена равностойност с техническите изисквания, определени в изпълнение на Ревизираната конвенция за корабоплаване по р. Рейн. Освен това тези преходни разпоредби са част от стандарт ES-TRIN 2015/1, който се прилага в съответствие с приложение II от Директива (ЕС) 2016/1629.

               (6)С цел да се осигури приемственост между съществуващите правила и изискванията, съдържащи се в стандарт ES-TRIN 2017/1, се предлага да се удължи до 6 октомври 2018 г. прилагането на преходните разпоредби на RVIR, включени в мораториума.

               (7)Стандартът, който ще бъде приет от CESNI, определя единните технически изисквания, необходими за осигуряване на безопасността на плавателните съдове по вътрешните водни пътища. Той включва разпоредби относно корабостроенето, дооборудването и съоръжаването на плавателните съдове по вътрешните водни пътища, специални разпоредби за специфични категории плавателни съдове, като пътнически плавателни съдове, тласкани състави и контейнеровози, разпоредби относно оборудването за автоматичната идентификационна система, разпоредби относно идентификацията на плавателния съд, образци на сертификатите и регистър, преходни разпоредби, както и инструкции за прилагането на техническия стандарт.

               (8)Директива (ЕС) 2016/1629 на Европейския парламент и на Съвета
                  3
               , която, считано от 7 октомври 2018 г., ще отмени Директива 2006/87/ЕО на Европейския парламент и на Съвета
                  4
               , в своето приложение II пряко посочва, че техническите изисквания за плавателни средства са предвидените в стандарт ES-TRIN 2015/1. Комисията е оправомощена да актуализира позоваването в приложение II, така че да се отнася за най-новата версия на стандарта ES-TRIN, и да определи датата на прилагането ѝ.

               (9)Поради това стандартът за техническите изисквания за плавателните съдове по вътрешните водни пътища, който трябва да бъде приет в CESNI, ще засегне Директива

                  (ЕС)

                2016/1629.

               (10)Съюзът не е член нито на ЦККР, нито на CESNI. Поради това е необходимо Съветът да оправомощи държавите членки да изразят позицията на Съюза по отношение на приемането на стандарта за техническите изисквания за плавателните съдове по вътрешните водни пътища и преходните разпоредби, свързани с тези плавателни съдове,

               ПРИЕ НАСТОЯЩОТО РЕШЕНИЕ:

               Член 1

               1.Позицията, която трябва да се заеме от името на Европейския съюз на пленарното заседание на Централната комисия за корабоплаване по Рейн (ЦККР) на 31 май 2017 г., е да се изрази съгласие с удължаването най-малко до 6 октомври 2018 г. на мораториума за преходните разпоредби за следните 8 технически изисквания:

               а)Монтаж и измерване на вентилационната тръба и връзки на горивните цистерни;

               б)Максимално ниво на шума при неподвижни плавателни съдове, максимално допустимо звуково налягане в машинното отделение, звуково налягане, създавано от плавателния съд в рулевата рубка, шум и вибрации в обитаваните помещения;

               в)Прилагане на европейския стандарт за лодките;

               г)Табелка на производителя, устройства за безопасност, документация на борда за крановете;

               д)Аварийни маршрути на пътническите плавателни съдове, които не преминават през камбуза;

               е)Изисквания към задвижващата система на пътническите плавателни съдове;

               ж)Изисквания към алармената система за оповестяване на командването и екипажа на пътническите кораби;

               з)Изисквания към електрическите уредби.

               2.Позицията, която трябва да се заеме от името на Европейския съюз на заседанието на Европейския комитет за изготвяне на стандарти за корабоплаване по вътрешните водни пътища (CESNI) на 6 юли 2017 г., е да се изрази съгласие с приемането на Европейския стандарт за определяне на технически изисквания за плавателните съдове по вътрешните водни пътища (ES-TRIN) 2017/1.

               Член 2

               1.Позицията на Съюза, определена в член 1, параграф 1, се изразява от държавите членки, като действат съвместно в интерес на Съюза.

               2.Позицията на Съюза, определена в член 1, параграф 2, се изразява от държавите членки, които са членове на ЦККР, като действат съвместно в интерес на Съюза.

               Член 3

               Малки промени в позициите, определени в член 1, могат да се договарят без да е необходимо допълнително решение на Съвета.

               Член 4

               Адресати на настоящото решение са държавите членки.

               Съставено в Брюксел на  година.

                     За Съвета

                     Председател

                     (1)
                  OВ L 307, 25.11.2015 г., стр. 25.

                     (2)
                  Ревизирана конвенция за корабоплаване по р. Рейн от 17 октомври 1868 г., изменена на 20 ноември 1963 г.

                     (3)
                  Директива (EС) 2016/1629 на Европейския парламент и на Съвета от 14 септември 2016 г. за установяване на техническите изисквания за плавателните съдове по вътрешните водни пътища, за изменение на Директива 2009/100/EО и за отмяна на Директива 2006/87/EО (ОВ L 252, 16.9.2016 г., стр. 118).

                     (4)
                  Директива 2006/87/ЕО на Европейския парламент и на Съвета от 12 декември 2006 г. за установяване на техническите изисквания за плавателни съдове по вътрешни водни пътища и за отмяна на Директива 82/714/ЕИО на Съвета (

                     ОВ L 389, 30.12.2006 г., стр. 1

                  ).


               ЕВРОПЕЙСКА КОМИСИЯ
            Брюксел, 14.9.2015
            COM(2015) 437 final
            2015/0197(NLE)
            Предложение за
            РЕШЕНИЕ НА СЪВЕТА
            относно подписването, от името на Съюза, и временното прилагане на Споразумението между Европейския съюз и Република Перу за премахване на визите за краткосрочно пребиваване

               ОБЯСНИТЕЛЕН МЕМОРАНДУМ

               1.КОНТЕКСТ НА ПРЕДЛОЖЕНИЕТО

               В Регламент (ЕО) № 539/2001
                  1
                на Съвета са посочени третите държави, чиито граждани трябва да притежават виза, когато преминават външните граници на държавите членки, както и тези, чиито граждани са освободени от това изискване. Регламент (ЕО) № 539/2001 се прилага от всички държави членки, с изключение на Ирландия и Обединеното кралство.

               Регламент (ЕО) № 539/2001 беше изменен с Регламент (ЕС) № 509/2014 на Европейския парламент и на Съвета
                  2
                с добавянето на 19 държави към приложение II, в което се посочват третите държави, чиито граждани са освободени от изискването за притежаване на виза. Тези 19 държави са: Вануату, Гренада, Доминика, Източен Тимор, Кирибати, Колумбия, Маршалови острови, Микронезия, Науру, Обединени арабски емирства, Палау, Перу, Самоа, Сейнт Винсънт и Гренадини, Сейнт Лусия, Соломонови острови, Тонга, Тринидад и Тобаго, и Тувалу. Позоваването на всяка от тези държави в приложение II се придружава от бележка под линия, в която се уточнява, че „освобождаването от изискването за притежаване на виза се прилага от датата на влизане в сила на споразумение за освобождаване от изискването за притежаване на виза, което се сключва с Европейския съюз“.

               Регламент (ЕС) № 509/2014 бе приет на 20 май 2014 г. и влезе в сила на 9 юни 2014 г. Първите споразумения за премахване на визите бяха подписани на 6 май 2015 г. (Обединени арабски емирства), 26 май 2015 г. (Източен Тимор) и 28 май 2015 г. (Вануату, Гренада, Доминика, Самоа, Сейнт Винсънт и Гренадини, Сейнт Лусия, Тринидад и Тобаго) и се прилагат временно от датата на подписването им до окончателното им влизане в сила.

               Съгласно съображение 5 от Регламент (ЕС) № 509/2014 и съвместната декларация, изготвена по време на приемането му, Колумбия и Перу бяха предмет на специална процедура, която включваше допълнителна оценка на изпълнението на съответните критерии, преди Комисията да представи на Съвета препоръки за решения за разрешаване на започването на преговори относно споразумения за премахване на визите с тези две държави. През октомври 2014 г. Комисията прие доклад
                  3
               , в който обстойно оценява положението на Перу спрямо критериите, посочени в член 1 на Регламент (ЕО) № 539/2001, изменен с Регламент (ЕС) № 509/2014. Успоредно с това беше приет доклад за положението на Колумбия
                  4
               . В доклада бяха анализирани данните и развитието в сферата на миграцията и мобилността (шенгенски визи, законна миграция, незаконна миграция, сигурността на документите за задгранично пътуване и измами), престъпността и сигурността, икономиката, търговията и туризма, външните отношения и въпросите, свързани с правата на човека, регионалната съгласуваност и реципрочността. В доклада също бяха оценени и възможните рискове, които могат да възникнат при либерализирането на визовия режим. Комисията заключи, че с оглед на значителното подобрение на икономическото и социалното положение и сигурността в Перу през последните години, има достатъчно основание за предоставяне на безвизов достъп за перуанските граждани до територията на държавите членки. Беше счетено, че рисковете, свързани с либерализирането на визовия режим могат да бъдат управлявани, по-специално чрез по-засилено сътрудничество в областта на връщането и правилното извършване на граничните проверки. Освен това в споразумението за премахване на визите са посочени необходимите защитни мерки за суспендирането или прекратяването на споразумението, в случай че това се налага с цел предотвратяване на рискове за Съюза, свързани със сигурността или миграцията.

               През март 2015 г. Комисията представи препоръка до Съвета, който да я упълномощи да започне преговори с Колумбия и Перу за сключване на споразумения за премахване на визите
                  5
               . На 19 май 2015 г. Съветът изпрати на Комисията указания за водене на преговорите. На 20 май 2015 г в Брюксел се проведоха преговорите с Перу. По време на заседанието беше преразгледан целият проект на текста, бяха предложени някои изменения и бе постигнато съгласие по всичките му аспекти. Незначително изменение беше добавено в следващите дни.

               На 9 юни 2015 г. споразумението беше парафирано от главните преговарящи. На 10 юни 2015 г., успоредно със срещата на върха ЕС-CELAC, се състоя и официална церемония. На 27 май 2015 г. текстът на споразумението беше разпространен до държавите членки, а на 15 юни 2015 г. по време на заседанието на работна група „Визи“ на Съвета беше предоставена допълнителна информация.

               2.ПРАВНО ОСНОВАНИЕ

               От страна на Съюза правното основание за споразумението е член 77, параграф 2, буква а) от Договора за функционирането на Европейския съюз (ДФЕС) във връзка с член 218 от него.

               Приложеното предложение представлява правният инструмент за подписване на споразумението. Съветът ще вземе решение с квалифицирано мнозинство.

               Като се вземе предвид фактът, че Перу ще може да приключи бързо вътрешната си процедура за ратифициране, в предложеното решение относно подписването се предвижда временното прилагане на споразумението да започне от деня след датата на подписването му в съответствие с член 218, параграф 5 от ДФЕС. Като се има предвид, че е необходимо одобрението на Европейския парламент преди сключването на споразумението, Комисията ще информира Европейския парламент относно временното прилагане на споразумението.

               3.РЕЗУЛТАТ ОТ ПРЕГОВОРИТЕ

               Комисията счита, че целите, определени от Съвета в неговите указания за водене на преговори, са постигнати и че проектът на споразумението за премахване на визите е приемлив за Съюза.

               Окончателното му съдържание може да бъде обобщено, както следва:

               Цел

               В споразумението се предвижда безвизово пътуване за гражданите на Европейския съюз и за гражданите на Перу, когато пътуват до територията на другата договаряща се страна за период, не по-дълъг от 90 дни в рамките на всеки период от 180 дни.

               С цел защита на еднаквото третиране на всички граждани на ЕС в споразумението бе включена разпоредба, постановяваща, че Перу може да суспендира или да прекрати споразумението само по отношение на всички държави — членки на Европейския съюз, и съответно, Съюзът също може да суспендира или да прекрати споразумението само по отношение на всички свои държави членки.

               Специфичното положение на Обединеното кралство и Ирландия е отразено в преамбюла.

               Обхват

               Премахването на визите обхваща всички категории лица (притежателите на обикновен, дипломатически, служебен/официален и специален паспорт), пътуващи с всякаква цел, с изключение с цел упражняване на доходоносна дейност. За тази последна категория всяка държава членка, а също и Перу, имат свободата да налагат изискването за притежаване на виза на гражданите на другата страна в съответствие с приложимото право на Съюза или националното право. За да се гарантира хармонизираното изпълнение, към споразумението е приложена съвместна декларация за тълкуването на категорията лица, които пътуват с цел упражняване на доходоносна дейност.

               Продължителност на пребиваването

               В споразумението се предвижда безвизово пътуване за гражданите на Европейския съюз и за гражданите на Перу, когато пътуват до територията на другата договаряща се страна за период, не по-дълъг от 90 дни в рамките на всеки период от 180 дни. Съвместна декларация относно тълкуването на този срок до 90 дни за всеки период от 180 дни е приложена към споразумението.

               В споразумението се отчита положението на държавите членки, които все още не прилагат изцяло достиженията на правото от Шенген. Докато тези държави членки не са част от Шенгенското пространство без вътрешни граници, премахването на визите предоставя право на гражданите на Перу да пребивават за срок до 90 дни в рамките на всеки период от 180 дни на територията на всяка от тях (понастоящем това са България, Кипър, Румъния и Хърватия), независимо от срока, изчислен за цялото Шенгенско пространство.

               Териториално приложение

               В споразумението се съдържат разпоредби, отнасящи се до приложението му на териториално равнище: в случая на Франция и Нидерландия премахването на визите ще даде право на гражданите на Перу да пребивават само на европейската територия на тези държави членки.

               Декларации

               В допълнение към гореспоменатите съвместни декларации към споразумението са приложени други четири съвместни декларации:

               –за асоциирането на Норвегия, Исландия, Швейцария и Лихтенщайн към процеса на изпълнение, прилагане и развитие на достиженията на правото от Шенген;

               –за пълното разпространение на информацията за съдържанието и последствията от споразумението за премахването на визите и свързаните с него въпроси като условията за влизане;

               –за въвеждането на паспорти с биометрични данни от Република Перу, като се декларира, че Перу поема ангажимент да започне издаването на паспорти с биометрични данни най-късно до 31 декември 2015 г. и че невъвеждането на паспорти с биометрични данни до посочената дата ще се счита за достатъчно основание за суспендиране на споразумението; и

               –за сътрудничество във връзка с незаконната миграция. В тази декларация се припомня ангажиментът по силата на член 49, параграф 3 от Споразумението за политически диалог и сътрудничество между Съюза и Андската общност по отношение на обратното приемане на незаконно пребиваващи лица. Страните ще следят внимателно за изпълнението на ангажимента и се съгласяват да сключат споразумение за обратно приемане на незаконно пребиваващи лица по искане на едната от двете страни, и по-специално в случаите на увеличаване на незаконната миграция и възникване на проблеми, свързани с обратното приемане на незаконно пребиваващи лица. Липсата на сключено споразумение за обратно приемане на незаконно пребиваващи лица по искане на една от двете страни ще се счита като достатъчно основание за суспендиране на споразумението.

               4.ЗАКЛЮЧЕНИЕ

               С оглед на горепосочените резултати Комисията предлага Съветът:

               –да вземе решение Споразумението да бъде подписано от името на Съюза и да упълномощи председателя на Съвета да посочи лицето(лицата), надлежно оправомощено(и) да го подпише(ат) от името на Съюза,

               –да одобри временното прилагане на Споразумението до неговото влизане в сила.

               2015/0197 (NLE)

               Предложение за

               РЕШЕНИЕ НА СЪВЕТА

               относно подписването, от името на Съюза, и временното прилагане на Споразумението между Европейския съюз и Република Перу за премахване на визите за краткосрочно пребиваване

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 77, параграф 2, буква а) във връзка с член 218, параграф 5 от него,

               като взе предвид предложението на Европейската комисия,

               като има предвид, че:

               (1)С Регламент (ЕС) № 509/2014 на Европейския парламент и на Съвета
                  6
                позоваването на Перу беше прехвърлено от приложение I в приложение II към Регламент (ЕО) № 539/2001
                  7
                на Съвета.

               (2)Позоваването на тази държава се придружава от бележка под линия, в която се посочва, че освобождаването от изискването за притежаване на виза се прилага от датата на влизане в сила на споразумение за освобождаване от изискването за притежаване на виза, което се сключва с Европейския съюз.

               (3)Съгласно съображение 5 от Регламент (ЕС) № 509/2014 Комисията оцени положението на Перу във връзка с предвидените в посочения регламент критерии. На 29 октомври 2014 г. Комисията прие доклад, в който се заключава, че значителното подобрение в икономическото и социалното положение и сигурността на Перу в последните години представлява основание перуанските граждани да бъдат освободени от изискването за притежаване на виза, когато пътуват до територията на държава членка.

               (4)С решението си от 19 май 2015 г. Съветът упълномощи Комисията да води преговори за сключване на споразумение за премахване на визите за краткосрочно пребиваване между Европейския съюз и Перу. Преговорите по споразумението започнаха на 20 май 2015 г. и приключиха бързо.

               (5)Споразумението, парафирано на 9 юни 2015 г., следва да бъде подписано и приложените декларации да бъдат одобрени. Споразумението следва да се прилага временно до приключване на процедурите за неговото официално сключване.

               (6)В съответствие с Протокола относно позицията на Обединеното кралство и Ирландия по отношение на пространството на свобода, сигурност и правосъдие и Протокола относно достиженията на правото от Шенген, включени в рамките на Европейския съюз, приложени към Договора за Европейския съюз и към Договора за функционирането на Европейския съюз, и като потвърждава, че разпоредбите на Споразумението не се прилагат за Обединеното кралство и Ирландия,

               ПРИЕ НАСТОЯЩОТО РЕШЕНИЕ:

               Член 1

               Одобрява се от името на Европейския съюз подписването на Споразумението между Европейския съюз и Република Перу за премахване на визите за краткосрочно пребиваване (наричано по-нататък „Споразумението“), при условие че то бъде сключено.

               Текстът на Споразумението е приложен към настоящото решение.

               Член 2

               Декларациите, приложени към настоящото решение, се одобряват от името на Съюза.

               Член 3

               Председателят на Съвета е упълномощен да посочи лицето(лицата), оправомощено(и) да подпише(ат) Споразумението от името на Съюза, при условие че то бъде сключено.

               Член 4

               Споразумението се прилага временно, считано от деня след датата на подписването му, до приключване на процедурите за сключването му.

               Съставено в Брюксел на  година.

                     За Съвета

                     Председател

                     (1)
                  Регламент (ЕО) № 539/2001 на Съвета от 15 март 2001 г. за определяне на третите страни, чиито граждани трябва да притежават виза, когато преминават външните граници на държавите членки, както и тези, чиито граждани са освободени от това изискване, ОВ L 81, 21.3.2001 г., стр. 1.

                     (2)
                  Регламент (ЕС) № 509/2014 на Европейския парламент и на Съвета от 15 май 2014 г. за изменение на Регламент (ЕО) № 539/2001 на Съвета за определяне на третите страни, чиито граждани трябва да притежават виза, когато преминават външните граници, както и тези, чиито граждани са освободени от това изискване, ОВ L 149, 20.5.2014 г., стр. 67.

                     (3)
                  COM (2014) 663, 29.10.2014 г.

                     (4)
                  COM (2014) 665, 29.10.2014 г.

                     (5)
                  COM(2015) 119, 11.3.2015 г.

                     (6)
                  Регламент (ЕС) № 509/2014 на Европейския парламент и на Съвета от 15 май 2014 г. за изменение на Регламент (ЕО) № 539/2001 на Съвета за определяне на третите страни, чиито граждани трябва да притежават виза, когато преминават външните граници, както и тези, чиито граждани са освободени от това изискване, ОВ L 149, 20.5.2014 г., стр. 67.

                     (7)
                  Регламент (ЕО) № 539/2001 на Съвета от 15 март 2001 г. за определяне на третите страни, чиито граждани трябва да притежават виза, когато преминават външните граници на държавите членки, както и тези, чиито граждани са освободени от това изискване, ОВ L 81, 21.3.2001 г., стр. 1.

    ---documentbreak---

               ЕВРОПЕЙСКА КОМИСИЯ
            Брюксел, 14.9.2015
            COM(2015) 437 final
            ПРИЛОЖЕНИЕ
            към
            Предложението за решение на Съвета
            относно подписването, от името на Европейския съюз, и временното прилагане на Споразумението за премахване на визите за краткосрочно пребиваване между Европейския съюз и Република Перу

               ПРИЛОЖЕНИЕ

               към

               Предложението за решение на Съвета

               относно подписването, от името на Европейския съюз, и временното прилагане на Споразумението за премахване на визите за краткосрочно пребиваване между Европейския съюз и Република Перу

               СПОРАЗУМЕНИЕ

               между Европейския съюз и Република Перу за премахване на визите за краткосрочно пребиваване

               ЕВРОПЕЙСКИЯТ СЪЮЗ, наричан по-долу „Съюзът“ или „ЕС“, и

               РЕПУБЛИКА ПЕРУ (наричано по-долу „Перу“)

               заедно наричани по-долу „договарящите се страни“,

               С ЦЕЛ по-нататъшно развиване на приятелските отношения между договарящите се страни и като желаят да улеснят пътуванията чрез осигуряване на безвизово влизане и краткосрочно пребиваване за своите граждани,

               КАТО ВЗЕХА ПРЕДВИД Регламент (ЕC) № 509/2014 на Европейския парламент и Съвета от 15 май 2014 г. за изменение на Регламент (ЕО) № 539/2001 за определяне на третите страни, чиито граждани трябва да притежават виза, когато преминават външните граници на държавите членки, както и тези, чиито граждани са освободени от това изискване
                  1
               , чрез — inter alia — прехвърляне на 19 трети държави, включително Перу, в списъка с трети държави, чиито граждани са освободени от изискването за притежаване на виза за краткосрочно пребиваване в държавите членки,

               КАТО ОТЧИТАТ, че в член 1 от Регламент (ЕС) № 509/2014 се предвижда, че за тези 19 държави освобождаването от изискването за виза се прилага от датата на влизане в сила на споразумение за освобождаване от изискването за виза, което се сключва със Съюза,

               КАТО ЖЕЛАЯТ да защитят принципа на еднакво третиране на всички граждани на ЕС,

               КАТО ИМАТ ПРЕДВИД, че лицата, пътуващи с цел упражняване на доходоносна дейност по време на своето краткосрочно пребиваване, не попадат в приложното поле на настоящото споразумение и следователно за тази категория продължават да се прилагат съответните разпоредби на правото на Съюза и националното право на държавите членки, както и националното право на Перу във връзка със задължението за притежаване на виза или освобождаването от него, и във връзка с достъпа до заетост,

               КАТО ВЗЕМАТ ПРЕДВИД Протокола относно позицията на Обединеното кралство и Ирландия по отношение на пространството на свобода, сигурност и правосъдие и Протокола относно достиженията на правото от Шенген, включени в рамките на Европейския съюз, приложени към Договора за Европейския съюз и към Договора за функционирането на Европейския съюз, и като потвърждават, че разпоредбите на настоящото споразумение не се прилагат по отношение на Обединеното кралство и Ирландия,

               СЕ СПОРАЗУМЯХА ЗА СЛЕДНОТО:

               ЧЛЕН 1

               Цел

               Настоящото споразумение предвижда безвизово пътуване за гражданите на Съюза и за гражданите на Перу, когато пътуват до територията на другата договаряща се страна за период, не по-дълъг от 90 дни в рамките на всеки период от 180 дни.

               ЧЛЕН 2

               Определения

               За целите на настоящото Споразумение

               a)
                     „държава членка“ означава всяка държава — членка на Съюза, с изключение на Обединеното кралство и Ирландия;

               б)
                     „гражданин на Съюза“ означава гражданин на държава членка съгласно определението в буква а);

               в)
                     „гражданин на Перу“ означава лице, притежаващо гражданство на Перу;

               г)
                     „Шенгенско пространство“ означава пространството без вътрешни граници, обхващащо териториите на държавите членки съгласно определението в буква а), които прилагат изцяло достиженията на правото от Шенген.

               ЧЛЕН 3

               Приложно поле

               1.
                     Гражданите на Съюза, които притежават валиден обикновен, дипломатически, служебен, официален или специален паспорт, издаден от държава членка, могат да влизат и пребивават без виза на територията на Перу за периода на пребиваване, определен в член 4, параграф 1.

               Гражданите на Перу, които притежават валиден обикновен, дипломатически, служебен, официален или специален паспорт, издаден от Перу, могат да влизат и пребивават без виза на територията на държавите членки за периода на пребиваване, определен в член 4, параграф 2.

               2.
                     Параграф 1 от настоящия член не се прилага за лицата, пътуващи с цел упражняване на доходоносна дейност.

               За тази категория лица всяка държава членка може самостоятелно да реши да наложи изискването за притежаване на виза за гражданите на Перу или да го оттегли в съответствие с член 4, параграф 3 от Регламент (ЕО) № 539/2001 на Съвета
                  2
               .

               За тази категория лица Перу може да реши да наложи изискването за притежаване на виза или да отмени визовия режим за гражданите на всяка държава членка поотделно в съответствие със своето национално право.

               3.
                     Премахването на визите, предвидено с настоящото споразумение, се прилага, без да се засягат законите на договарящите се страни във връзка с условията за влизане и краткосрочно пребиваване. Държавите членки и Перу запазват правото си да откажат влизане и краткосрочно пребиваване на своята територия, ако едно или повече от тези условия не са изпълнени.

               4.
                     Премахването на визите се прилага независимо от вида транспорт, използван за преминаване на границите на договарящите се страни.

               5.
                     Необхванатите от настоящото споразумение въпроси се уреждат от правото на Съюза, националното право на държавите членки и националното право на Перу.

               ЧЛЕН 4

               Продължителност на пребиваването

               1.
                     Гражданите на Съюза могат да пребивават на територията на Перу за период, не по-дълъг от 90 дни в рамките на всеки период от 180 дни.

               2.
                     Гражданите на Перу могат да пребивават на територията на държавите членки, прилагащи изцяло достиженията на правото от Шенген, за период, не по-дълъг от 90 дни в рамките на всеки период от 180 дни. Този период се изчислява независимо от всякакво пребиваване в държава членка, която все още не прилага изцяло достиженията на правото от Шенген.

               Гражданите на Перу могат да пребивават за период, не по-дълъг от 90 дни в рамките на всеки период от 180 дни на територията на всяка от държавите членки, които все още не прилагат изцяло достиженията на правото от Шенген, независимо от продължителността на пребиваването, изчислена за територията на държавите членки, които прилагат изцяло достиженията на правото от Шенген.

               3.
                     Настоящото Споразумение не засяга възможността Перу и държавите членки да удължат периода на пребиваване над 90 дни в съответствие със своето национално право и с правото на Съюза.

               ЧЛЕН 5

               Териториално приложение

               1.
                     По отношение на Френската република настоящото Споразумение се прилага само за европейската територия на Френската република.

               2.
                     По отношение на Кралство Нидерландия настоящото Споразумение се прилага само за европейската територия на Кралство Нидерландия.

               ЧЛЕН 6

               Съвместен комитет за управление на Споразумението

               1.
                     Договарящите се страни създават Съвместен комитет от експерти (наричан по-долу „Комитетът“), съставен от представители на Съюза и представители на Перу. Съюзът се представлява от Европейската комисия.

               2.
                     Комитетът има следните задачи:

               а)
                     наблюдение на прилагането на настоящото Споразумение,

               б)
                     представяне на предложения за изменения или допълнения към настоящото Споразумение,

               в)
                     уреждане на спорове, възникнали при тълкуването или прилагането на настоящото Споразумение.

               3.
                     Комитетът се свиква при необходимост по искане на една от договарящите се страни.

               4.
                     Комитетът приема своя процедурен правилник.

               ЧЛЕН 7

               Връзка на настоящото Споразумение със съществуващи двустранни споразумения за премахване на визите между държавите членки и Перу

               Настоящото Споразумение има предимство пред всички двустранни споразумения или договорености, сключени между отделните държави членки и Перу, доколкото те уреждат въпроси, попадащи в приложното поле на настоящото споразумение.

               ЧЛЕН 8

               Заключителни разпоредби

               1.
                     Настоящото Споразумение се ратифицира или одобрява от договарящите се страни в съответствие с техните съответни вътрешни процедури и влиза в сила на първия ден от втория месец след датата на по-късната от двете нотификации, чрез които договарящите се страни се уведомяват една друга относно приключването на гореспоменатите процедури.

               Настоящото споразумение се прилага временно от деня след датата на неговото подписване.

               2.
                     Настоящото Споразумение се сключва за неопределен срок, освен ако действието му не бъде прекратено в съответствие с параграф 5.

               3.
                     Настоящото Споразумение може да бъде изменяно с писменото съгласие на договарящите се страни. Измененията влизат в сила, след като договарящите се страни са се уведомили една друга за приключването на необходимите им за тази цел вътрешни процедури.

               4.
                     Всяка договаряща се страна може да суспендира изцяло или частично прилагането на настоящото Споразумение, по-специално по причини, свързани с обществения ред, защитата на националната сигурност или защитата на общественото здраве, незаконната имиграция или повторното въвеждане на изискването за притежаване на виза от някоя от договарящите се страни. Другата договаряща се страна се уведомява за решението за суспендиране на изпълнението не по-късно от два месеца преди планираната дата на неговото влизане в сила. Договарящата се страна, която е суспендирала прилагането на настоящото Споразумение, незабавно информира другата договаряща страна, ако причините за това суспендиране отпаднат, и възобнови неговото прилагане.

               5.
                     Всяка договаряща се страна може да прекрати настоящото Споразумение с писмено уведомление до другата страна. Настоящото Споразумение престава да бъде в сила 90 дни след това.

               6.
                     Перу може да суспендира прилагането на настоящото Споразумение или да го прекрати само по отношение на всички държави членки.

               7.
                     Съюзът може да суспендира прилагането на настоящото Споразумение или да го прекрати само по отношение на всички свои държави членки.

               Съставено в два екземпляра на английски, български, гръцки, датски, естонски, испански, италиански, латвийски, литовски, малтийски, немски, нидерландски, полски, португалски, румънски, словашки, словенски, унгарски, финландски, френски, чешки и шведски език, като всеки текст е еднакво автентичен.

               СЪВМЕСТНА ДЕКЛАРАЦИЯ ПО ОТНОШЕНИЕ НА ИСЛАНДИЯ, НОРВЕГИЯ, ШВЕЙЦАРИЯ И ЛИХТЕНЩАЙН

               Договарящите се страни вземат предвид съществуващите тесни връзки между Европейския съюз и Норвегия, Исландия, Швейцария и Лихтенщайн, по- специално въз основа на споразуменията от 18 май 1999 г. и 26 октомври 2004 г. относно асоциирането на тези държави към процеса на изпълнение, прилагане и развитие на достиженията на правото от Шенген.

               При тези обстоятелства е желателно властите на Норвегия, Исландия, Швейцария и Лихтенщайн, от една страна, и на Перу, от друга страна, незабавно да сключат двустранни споразумения за премахване на визите за краткосрочно пребиваване при условия, подобни на тези на настоящото споразумение.

               СЪВМЕСТНА ДЕКЛАРАЦИЯ ОТНОСНО ТЪЛКУВАНЕТО НА КАТЕГОРИЯТА ЛИЦА, ПЪТУВАЩИ С ЦЕЛ УПРАЖНЯВАНЕ НА ДОХОДОНОСНА ДЕЙНОСТ, СЪГЛАСНО ПРЕДВИДЕНОТО В ЧЛЕН 3, ПАРАГРАФ 2 ОТ НАСТОЯЩОТО СПОРАЗУМЕНИЕ

               В желанието си да осигурят общо тълкуване договарящите се страни се съгласяват, че за целите на настоящото Споразумение категорията лица, упражняващи доходоносна дейност, обхваща лицата, които влизат с цел упражняване на доходоносно занятие или платена дейност на територията на другата договаряща се страна като наето лице или като доставчик на услуги.

               Тази категория следва да не обхваща:

               –
                     представителите на деловите среди, т.е. лицата, пътуващи с делова цел (без да са наети в държавата на другата договаряща се страна),

               –
                     спортистите или хората на изкуството, извършващи дейност по конкретен повод,

               –
                     журналистите, изпратени от медиите на своята държава по местоживеене, и

               –
                     стажантите в рамките на едно и също предприятие.

               Прилагането на настоящата Декларация се наблюдава от Съвместния комитет в рамките на отговорностите му съгласно член 6 от настоящото Споразумение, като той може да предложи изменения, когато въз основа на опита на договарящите се страни счита това за необходимо.

               Настоящата декларация не засяга определението в националното право на Перу, отнасящо се до категориите пътници, пътуващи с цел влизане, излизане, транзитно преминаване и пребиваване на територията на Перу.

               СЪВМЕСТНА ДЕКЛАРАЦИЯ ОТНОСНО ТЪЛКУВАНЕТО НА ПЕРИОДА ДО 90 ДНИ В РАМКИТЕ НА ВСЕКИ ПЕРИОД ОТ 180 ДНИ СЪГЛАСНО ЧЛЕН 4 ОТ НАСТОЯЩОТО СПОРАЗУМЕНИЕ

               Договарящите се страни приемат, че периодът до 90 дни в рамките на всеки период от 180 дни, както е предвидено в член 4 от настоящото Споразумение, означава или непрекъснато посещение, или няколко последователни посещения, чиято обща продължителност не надвишава 90 дни в рамките на всеки период от 180 дни.

               Понятието „всеки“ предполага прилагането на „подвижен“ референтен период от 180 дни, като се гледа назад всеки ден от пребиваването за последния период от 180 дни, за да се провери дали продължава да бъде изпълнявано изискването за 90 дни в рамките на всеки период от 180 дни. Това, наред с другото, означава, че липсата на непрекъснат период от 90 дни позволява ново пребиваване до 90 дни.

               СЪВМЕСТНА ДЕКЛАРАЦИЯ ОТНОСНО ИНФОРМИРАНЕТО НА ГРАЖДАНИТЕ ЗА СПОРАЗУМЕНИЕТО ЗА ПРЕМАХВАНЕ НА ВИЗИТЕ

               Като признават значението на прозрачността за гражданите на Европейския съюз и гражданите на Перу, договарящите се страни се съгласяват да гарантират пълно разпространение на информацията за съдържанието и последиците от Споразумението за премахване на визите и свързаните с него въпроси, като условията за влизане.

               Съвместна декларация ОТНОСНО въвеждането на паспорти с биометрични данни от Република Перу.

               Като договаряща се страна Република Перу декларира, че е възложила обществена поръчка относно отпечатването на паспорти с биометрични данни и поема ангажимента да издаде паспорти с биометрични данни на своите граждани не по-късно от 31 декември 2015 г. Тези паспорти следва да отговарят напълно на изискванията на ИКАО, посочени в документ 9303 на ИКАО.

               Договарящите се страни се съгласяват, че невъвеждането на паспорти с биометрични данни до 31 декември 2015 г. представлява достатъчно основание за суспендиране на настоящото Споразумение в съответствие с процедурите, предвидени в член 8, параграф 4.

               СЪВМЕСТНА ДЕКЛАРАЦИЯ ЗА СЪТРУДНИЧЕСТВО ОТНОСНО НЕЗАКОННАТА МИГРАЦИЯ.

               Договарящите се страни припомнят ангажимента си по силата на член 49, параграф 3 от Споразумението за политически диалог и сътрудничество между Европейската общност и нейните държави членки, от една страна, и Андската общност и нейните държави членки, от друга страна, като се съгласяват да приемат обратно незаконно пребиваващите лица.

               Договарящите се страни ще следят отблизо изпълнението на този ангажимент. По искане на една от двете страни, и по-специално в случай на увеличение на незаконната миграция и проблеми, свързани с обратното приемане на незаконно пребиваващи лица след влизането в сила на споразумението за премахване на визите за краткосрочно пребиваване, договарящите се страни се съгласяват да сключат споразумение, в което да се уреждат конкретните задължения на двете страни по отношение на обратното приемане.

               Договарящите се страни се съгласяват, че невъвеждането на паспорти с биометрични данни до 31 декември 2015 г. представлява достатъчно основание за суспендиране на настоящото Споразумение в съответствие с процедурите, предвидени в член 8, параграф 4.

               _________________

                     (1)
                  ОВ на ЕС L 149, 20.5.2014 г., стр. 67.

                     (2)
                  Регламент (ЕО) № 539/2001 на Съвета от 15 март 2001 г. за определяне на третите страни, чиито граждани трябва да притежават виза, когато преминават външните граници на държавите членки, както и тези, чиито граждани са освободени от това изискване (ОВ на ЕС L 81, 21.3.2001 г., стр. 1).